נורת'רופ B-2 ספיריט

נורת'רופ B-2 ספיריט (באנגלית: Northrop B-2 Spirit) הוא מפציץ אסטרטגי חמקן כבד מתוצרת חברת נורת'רופ האמריקאית. תוכנן במטרה להפציץ בעומק שטח האויב מבלי להתגלות על ידי מערכות מכ"ם. צורתו המיוחדת נועדה לשרת מטרה זו, והוא מצויד במיטב מערכות הטכנולוגיה החמקנית של ארצות הברית. המטוס טס לראשונה ב-17 ביולי 1989.

זהו המטוס היקר ביותר שיוצר אי פעם – עלות הייצור הכוללת עמדה על 44.74 מיליארד דולר עד 2004. המחיר למטוס בודד בשנת 1997 היה 737 מיליון דולר, אך העלות הממוצעת למטוס ביחס לעלות הפרויקט כולו האמירה ל־932 מיליון דולר.

המפציץ מותאם לשאת חימוש מגוון: פצצות JDAM, פצצות ברזל, טילי שיוט ונשק גרעיני.

במהלך העשור השלישי של המאה ה-21 הוא יוחלף בהדרגה על ידי נורת'רופ-גראמן B-21 ריידר.

מקור הפיתוח
בתקופה שלאחר מלחמת העולם השנייה יוצרו בארצות הברית שני מטוסי ניסוי בתצורת "כנף מעופפת" – נורת'רופ YB-35 ונורת'רופ YB-49. לדגם הראשון היו שמונה מנועי בוכנה, והדגם השני כבר השתמש במנועי סילון. המטוסים מעולם לא הגיעו לכשירות מבצעית או לייצור סדרתי, מפני שמנועי הסילון שנכנסו לשימוש באותו זמן הפכו את מנועי הבוכנה למיושנים, ואילו שני אבות הטיפוס של הדגם הסילוני התרסקו. עם זאת, בטיסות הניסוי שנערכו הסתבר שהמכ"ם אינו מצליח לגלות את אבות הטיפוס על אף שטסו מעליו. כעבור יותר מ-30 שנה השתמשו מתכנני ה-B-2 ברעיון הכנף המעופפת על-מנת להפוך את המטוס לחמקן. המטוס פותח כמיזם שחור במשך שנים רבות בסודיות רבה.

היסטוריה מבצעית
בגלל מחירו הגבוה יוצרו רק 21 יחידות ולא 165 כפי שתוכנן במקור. למטוסים השונים הוענקו שמות לפי שמות מדינות בארצות הברית בשילוב כינוי הדגם ("ספיריט"), כגון "Spirit of Hawaii" או "Spirit of South Carolina". בימינו משרתים בחיל האוויר האמריקאי 20 מטוסי B-2 "ספיריט" לאחר שמטוס אחד ("Spirit of Kansas") התרסק בשנת 2008. מטוס אחר ("Spirit of Washington") נפגע משריפה וניזוק באורח קשה בשנת 2010, אך שוקם.

מטוסי B-2 השתתפו בהפצצות על עיראק (מלחמת עיראק), בוסניה (שנות ה-90), סרביה (בזמן מלחמת קוסובו, 1999) ואפגניסטן (מלחמת אפגניסטן), וכן במלחמת האזרחים בלוב (2011).

ב-17 באוקטובר 2024 הפציצו מטוסים מסוג זה יעדים, בהם יעדים תת-קרקעיים של מחסני אמל"ח השייכים לארגון הטרור "החות'ים" בתימן.

ב-22 ביוני 2025, בתקיפת ארצות הברית את מתקני הגרעין באיראן, הטילו מטוסים מסוג זה 12 פצצות מפצחות בונקרים מסוג GBU-57 על מתקן פורדו להעשרה גרעינית ו-2 פצצות נוספות על המתקן הגרעיני בנתנז.
יו״ר המטות המשולבים, דן קיין, אמר "שזו הייתה התקיפה המבצעית הגדולה ביותר של מטוסי B-2 בהיסטוריה של ארצות הברית".

בליל ה-29 בפברואר 2026 של מבצע שאגת הארי, ארבעה מפציצי B-2 Spirit של חיל האוויר האמריקאי ביצעו טיסות הלוך ושוב ארוכות והפילו עשרות פצצות כבדות במשקל 2000 פאונד על עמדות טילים בליסטיים תת-קרקעיים באיראן

התקיפות פגעו במטרות במתקנים סודיים ועמוקים ומבוצרים, שגרמו להרס נרחב של יכולות הטילים הבליסטיים של איראן, במבצע מפציצים B-2 הגדול ביותר בעשורים האחרונים.
ביקורת
המטוס ספג ביקורת מצד אישי ציבור וחברי קונגרס אמריקאיים, הואיל ולמרות מחירו הגבוה באופן חריג, עדיין קיימים בו ליקויי תכנון. לדוגמה, את המטוס מצפה שכבה של חומר סופג מכ"ם מיוחד שמטרתו להקטין את חתימת המכ"ם של המטוס. עם זאת, לאחר הייצור התברר כי חומר זה אינו עמיד לאורך זמן במים, ולכן, לאחר כל משימה של המטוס בה יורד גשם יש להעבירו טיפול מיוחד וארוך על-מנת לחדש את שכבת הצבע.

בנוסף, כל שריטה בגוף המטוס מחייבת טיפול מיוחד, מאחר שהיא מגדילה את חתימת המכ"ם של המטוס.

קישורים חיצוניים







 מטוס הקרב שהוא כמו רוח רפאים! (הכי קטלני בהיסטוריה) סרטון הסבר על המטוס (בעברית)


 הערות שוליים 

קטגוריה:כלי טיס חמקניים
קטגוריה:מפציצים אמריקאיים